ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1840/96 υποβολή: Sir Jack Stewart-Clark (PPE) προς την Επιτροπή (5 Iουλίου 1996)

Θέμα: Παρατηρητήριο για τους Ηλικιωμένους

Τί μέτρα προτίθεται να λάβει η Επιτροπή για να δοθεί συνέχεια στα πορίσματα της έκθεσής της «Η δημογραφική κατάσταση στην Ευρωπαϊκή Ένωση 1995»;

Έχει η Επιτροπή κάποια σχέδια για επανασύσταση του Παρατηρητηρίου για τους Ηλικιωμένους; Εάν έχει, για πότε προβλέπεται;

Απάντηση του κ. Flynn εκ μέρους της Επιτροπής (31 Ιουλίου 1996)

Στην έκθεση «Η δημογραφική κατάσταση της Ευρωπαϊκής Ένωσης 1995», εξετάστηκε ως κύριο ζήτημα το θέμα της γήρανσης του πληθυσμού, με συγκριτική ανάλυση των εθνικών δομών.

Η Επιτροπή θα συνεχίσει το έργο της στον τομέα αυτό, κυρίως μέσω συμπληρωματικών αναλύσεων σε περιφερειακό επίπεδο.

Το Συμβούλιο των υπουργών Κοινωνικών Υποθέσεων, που συνήλθε στις 3 Ιουνίου 1996, ζήτησε από την Ευρωπαϊκή Επιτροπή να συνεργαστεί στενά με τους εθνικούς φορείς και να καθορίσει, από κοινού με τους φορείς αυτούς, νέες προτεραιότητες.

Στο πλαίσιο αυτό, θα είναι ιδιαίτερα χρήσιμη η γνώμη του Ευρωπαϊκού Κοινοβουλίου σχετικά με την έκθεση του 1995 για τη δημογραφική κατάσταση.

Η πρόταση που ενέκρινε η Επιτροπή την 1η Μαρτίου 1995 για έκδοση απόφασης του Συμβουλίου περί κοινοτικής υποστήριξης ενεργειών υπέρ των ηλικιωμένων ((ΕΕ C 115, 9.5.1995 )) προβλέπει την επανασύσταση παρατηρητηρίου με στόχο την κατάρτιση τακτικών συγκριτικών εκθέσεων σχετικά με την κοινωνικοοικονομική κατάσταση των ηλικιωμένων στην Κοινότητα.

Η πρόταση αυτή δεν έχει ακόμα εγκριθεί από το Συμβούλιο. Για το λόγο αυτό, η Επιτροπή δεν θεώρησε σκόπιμο να προχωρήσει στην επανασύσταση του παρατηρητηρίου. Οι υπηρεσίες της Επιτροπής παρακολουθούν την εξέλιξη της κατάστασης αυτής.
ΓΡΑΠΤΗ ΕΡΩΤΗΣΗ E-1240/96 υποβολή: Amedeo Amadeo (NI) προς την Επιτροπή (23 Μαΐου 1996)

Θέμα: KOA (Κοινή Οργάνωση Αγοράς - Μεταποιημένα προϊόντα)

Σε σχέση με την πρόταση κανονισμού του Συμβουλίου σχετικά με την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά (COM(95) 434 τελικό ((ΕΕ C 52 της 21.2.1996, σελ. 23 )) και θεωρώντας ότι η πρόταση της Επιτροπής αντιμετωπίζει κατά τρόπο αναμοιογενή το θέμα των μεταποιημένων προϊόντων με βάση τα οπωροκηπευτικά 7 ζητείται από την Επιτροπή, όσον αφορά τις μεταποιημένες τομάτες, να αποφύγει τη μείωση των ποσοστώσεων στην Ευρωπαϊκή Ένωση στο σύνολό της που φέρνει ορισμένα κράτη μέλη σε μειονεκτική θέση όσον αφορά την κατανομή των ποσοστώσεων.

Η ισχύουσα ποσόστωση πρέπει να αυξηθεί σε βαθμό ανάλογο με την κατανάλωση των τριών νέων κρατών μελών προκειμένου να επιτραπεί ένας ουσιαστικός προγραμματισμός των παραγωγών ανάλογα με τις ανάγκες της αγοράς.

Απάντηση του κ. Fischler εξ ονόματος της Επιτροπής (7 Ιουνίου 1996)

Στην πρόταση αναμόρφωσης της κοινής οργάνωσης αγοράς στον τομέα των μεταποιημένων προϊόντων με βάση τα οπωροκηπευτικά, ο όγκος των ποσοστώσεων για τις μεταποιημένες τομάτες ισούται με τον όγκο των ποσοστώσεων που ισχύει προς το παρόν, δηλαδή 6.596.787 τόνοι. Η κατανομή της ποσόστωσης αυτής μεταξύ των κρατών μελών θα πραγματοποιηθεί σε συνάρτηση με τον μέσο όρο των ποσοτήτων που παράγονται για τις οποίες τηρήθηκε η ελάχιστη τιμή κατά τη διάρκεια των τριών προηγουμένων περιόδων εμπορίας.

Τα τρία νέα κράτη μέλη εφοδιάζονται ήδη, σε μεγάλο βαθμό από την κοινοτική παραγωγή.

Όσον αφορά την κατανομή των ποσοστώσεων, η πρόταση προβλέπει, όπως ισχύει προς το παρόν, ότι οι ποσοστώσεις θα κατανέμονται στη βιομηχανία.
ΓΡΑΠΤΗ ΕΡΩΤΗΣΗ E-1442/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Kατ' οίκον εργαζόμενοι και έρευνα

Προτίθεται η Επιτροπή να δεσμευθεί να υλοποιήσει τις συστάσεις από τη δημοσίευσή της με τίτλο Κοινωνική Ευρώπη - Κατ' οίκον εργασία στην Ευρωπαϊκή Ένωση, Συμπληρωματική Έκδοση 2 95 και να εξασφαλίσει ότι η Υπηρεσία Eurostat θα αναγνωρίζει όσους εργάζονται κατ' οίκον ως χωριστή κατηγορία εργαζομένων και θα καταγράφει στατιστικές κατ' αντιστοιχία 7 να διεξαγάγει εμπεριστατωμένη μελέτη με θέμα τους εργαζομένους κατ' οίκον επί τομεακής βάσεως για να προσδιoρισθεί η κλίμακα, η φύση, οι αλλαγές που παρατηρούνται στις τάσεις και τις συνθήκες της κατ' οίκον εργασίας, συμπεριλαμβανομένων και των ποσοστών που αντιστοιχούν στις Μαύρες γυναίκες και τις γυναίκες μετανάστες που εργάζονται κατ' οίκον 7 να αναπτύξει προγράμματα ορθής πρακτικής;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-1441/96, E-1442/96, E-1443/96 και E-1444/96 (31 Ιουλίου 1996)

Η Επιτροπή έχει αναγνωρίσει πλήρως την ανάγκη να καταβληθούν προσπάθειες σε ευρωπαϊκό επίπεδο για τη βελτίωση των συνθηκών εργασίας και των επαγγελματικών δυνατοτήτων των κατ' οίκον εργαζομένων, συγκαταλέγοντας την κατ' οίκον εργασία στις προτεραιότητες της κοινωνικής πολιτικής στο πλαίσιο του μεσοπρόθεσμου προγράμματος κοινωνικής δράσης της Επιτροπής (1995-1997) ((COM(95) 134 τελικό ))

Με βάση τη διεθνή σύμβαση και σύσταση σχετικά με την κατ' οίκο εργασία που εγκρίθηκε πρόσφατα, η Επιτροπή επανεξετάζει την πολιτική της, λαμβάνοντας υπόψη τα κείμενα της Διεθνούς Οργάνωσης Εργασίας (ΔΟΕ). Στο πλαίσιο αυτό, το έργο του οργανισμού αυτού του ΟΗΕ θα αποτελέσει σημαντικό σημείο εκκίνησης.
ΓΡΑΠΤΗ ΕΡΩΤΗΣΗ E-1686/96 υποβολή: Michl Ebner (PPE) προς το (24 Iουνίου 1996)

Θέμα: Επέκταση των εθελοντικών πυροσβεστικών υπηρεσιών στις χώρες της Μεσογείου

Λαμβάνοντας υπόψη το γεγονός ότι, ιδίως κατά την περίοδο των θερινών μηνών, οι μεσογειακές χώρες της Ε.Ε. πλήττονται επανειλημμένα από καταστροφικές πυρκαγιές των δασικών εκτάσεων, οι οποίες είναι δυνατόν τα τεθούν υπό έλεγχο μόνον με τεράστιες προσπάθειες και με τη βοήθεια πολλών εθελοντών.

Προτίθεται το Συμβούλιο να αναφέρει εάν και κατά πόσον υποστηρίζει την επέκταση των εθελοντικών πυροσβεστικών υπηρεσιών, στις μεσογειακές χώρες, σύμφωνα με το πρότυπο του Νοτίου Τυρόλου, στην Αυστρία, και της Γερμανίας;

Απάντηση (10 Οκτωβρίου 1996)

Όπως γνωρίζει ο αξιότιμος κ. βουλευτής, οι δράσεις στον τομέα της πολιτικής άμυνας στο πλαίσιο της Κοινότητας υπάγονται κατά βάση στη διακυβερνητική συνεργασία, παρ' ότι ορισμένες δράσεις ανταλλαγής ή κατάρτισης εμπειρογνωμόνων, ιδίως σε θέματα πυρασφάλιας, χρηματοδοτούνται από τον κοινοτικό προϋπολογισμό.

Πρέπει πάντως να επισημανθεί ότι το Συμβούλιο της 23ης Μαΐου 1996 συζήτησε εκτεταμένα μια πρόταση της Επιτροπής για ένα πρόγραμμα κοινοτικών δράσεων υπέρ της πολιτικής άμυνας το οποίο έχει στόχο να συμβάλει στην προστασία των προσώπων, του περιβάλλοντος και των περιουσιακών στοιχείων σε περίπτωση φυστικής ή τεχνολογικής καταστροφής.

Γενικά, η σηματνική λειτουργία που ασκούν οι εθελοντές σε πολλούς τομείς της πολιτικής άμυνας αναγνωρίστηκε από το ψήφισμα του Συμβουλίου και των αντιπροσώπων των κυβερνήσεων των κρατών μελών στις 31 Οκτωβρίου 1994 ((ΕΕ C 313, της 10.11.1994, σελ. 1. )).
ΓΡΑΠΤΗ ΕΡΩΤΗΣΗ E-1971/96 υποβολή: Odile Leperre-Verrier (ARE) προς την Επιτροπή (16 Iουλίου 1996)

Θέμα: Ευρωπαϊκό δελτίο ταυτότητας

Μπορεί η Επιτροπή να αναφέρει τι απέγινε με την πρόταση του Προεδρεύοντος του Συμβουλίου Υπουργών Παιδείας κ. Lombardi περί δημιουργίας ενός συστήματος πανεπιστημιακού δελτίου ταυτότητας σε ευρωπαϊκή κλίμακα;

Έγιναν μελέτες σκοπιμότητας; Έχουν ήδη μελετήσει οι διάφορες ευρωπαϊκές αρχές την απόφαση αυτή;

Απάντηση της κας Cresson εξ ονόματος της Επιτροπής (13 Σεπτεμβρίου 1996)

Η Επιτροπή δεν γνωρίζει την πρόταση στην οποία αναφέρεται ο αξιότιμος βουλευτής.

Προηγούμενες επαφές με οργανώσεις σπουδαστών σχετικά με τη σκοπιμότητα δημιουργίας κοινοτικής πανεπιστημιακής ταυτότητας, δεν έπεισαν την Επιτροπή για την προστιθέμενη αξία μιας τέτοιας ταυτότητας σε σχέση με τις φοιτητικές ταυτότητες που υπάρχουν ήδη σε ευρωπαϊκό ή διεθνές επίπεδο.
ΓΡΑΠΤΗ ΕΡΩΤΗΣΗ E-1580/96 υποβολή: Jannis Sakellariou (PSE) προς την Επιτροπή (24 Iουνίου 1996)

Θέμα: Μη αποδοχή πολιτών της ΕΕ ως μελών αιρετών λαϊκών δικαστηρίων

Στη Βαυαρία ζητήθηκε πρόσφατα από τους πολίτες να λάβουν μέρος σε αιρετά λαϊκά δικαστήρια. Στο πλαίσιο αυτό, δεν έγινε δεκτή στον κατάλογο των υποψηφίων μελών αιρετού λαϊκού δικαστηρίου μία γυναίκα ιταλικής ιθαγένειας, με το σκεπτικό ότι το αξίωμα των μελών αιρετού δικαστηρίου ασκείται αποκλειστικά από γερμανούς πολίτες.

Πιστεύει η Επιτροπή ότι η πρακτική αυτή ανταποκρίνεται στην ιδέα της ευρωπαϊκής ιθαγένειας;

Συμβιβάζεται η πρακτική αυτή με την αρχή να μην δημιουργούνται διακρίσεις εις βάρος υπηκόων των κρατών μελών της ΕΕ;

Καταβάλλονται, ενδεχομένως, προσπάθειες ούτως ώστε να εκλείψουν παρεμφερείς περιπτώσεις άνισης μεταχείρισης;

Aπάντηση του κ. Monti εξ ονόματος της Επιτροπής (5 Σεπτεμβρίου 1996)

Τα μέλη αιρετών λαϊκών δικαστηρίων εκπληρώνουν ένα καθήκον δικαστικού χαρακτήρα στο βαθμό που ασκούν την εξουσία του κράτους να απονέμει δικαιοσύνη. Συνεπώς, ο τρόπος εκπλήρωσης αυτού του καθήκοντος εναπόκειται στην αποκλειστική αρμοδιότητα του εν λόγω κράτους μέλους.

Πρέπει εξάλλου να σημειωθεί ότι, ακόμη και στο πεδίο εφαρμογής της συνθήκης ΕΚ, ορισμένες ειδικές δραστηριότητες της δημόσιας διοίκησης, όταν αυτή καλείται να ασκήσει την κρατική εξουσία, μπορούν να ανατεθούν αποκλειστικά στους πολίτες του αντίστοιχου κράτους μέλους. Μια τέτοια ρύθμηση δεν συνιστά διακριτική μεταχείριση κατά πολιτών από άλλα κράτη μέλη αλλά εξαίρεση που προβλέπεται από το κοινοτικό δίκαιο ((Ελεύθερη κυκλοφορία των εργαζομένων και πρόσβαση στην απασχόληση στη δημόσια διοίκηση των κρατών μελών 7 πρωτοβουλίες της Επιτροπής για την εφαρμογή του άρθρου 48 παράγραφος 4 της συνθήκης ΕΚ (ΕΕ C 72 της 18.3.1998). )).

Συνεπώς, η Επιτροπή θεωρεί ότι ο νόμος της Βαυαρίας είναι συμβιβάσιμος με το κοινοτικό δίκαιο στο βαθμό που προβλέπει την αποκλειστική ανάθεση καθηκόντων αιρετών μελών λαϊκών δικαστηρίων σε Γερμανούς υπηκόους.
ΓΡΑΠΤΗ ΕΡΩΤΗΣΗ E-1006/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Συμμετοχή της περιοχής «Thames Gateway» σε περιφερειακά προγράμματα της ΕΕ

Τι συζητήσεις διεξάγει ή θα διεξάγει η Επιτροπή με τη βρετανική κυβέρνηση και με εκπροσώπους των τοπικών αρχών και των κοινωνικών εταίρων όσον αφορά τη συμμετοχή της υποπεριφέρειας Thames Gateway (πρώην «East Thames Corridor») σε περιφερειακά προγράμματα της Ευρωπαϊκής Ένωσης;

Συμφωνεί η Επιτροπή ότι το σχέδιο αυτό αποτελεί «το μεγαλύτερο σχέδιο αναγέννησης στην Ευρώπη» και τι πρωτοβουλίες προτίθεται να αναλάβει στο πλαίσιο αυτό;

Συμπληρωματική απάντηση της κ. Wulf-Mathies εξ ονόματος της Επιτροπής (4 Ιουλίου 1996)

Το «Thames Gateway» εντάσσεται στο πλαίσιο ορισμένων τυπικών περιφερειών του Ηνωμένου Βασιλείου. Στην περιφέρεια αυτή οι περιοχές είναι επιλέξιμες για ορισμένα προγράμματα που συγχρηματοδοτούνται από τα διαρθρωτικά ταμεία, όπως είναι ο στόχος 2 στο ανατολικό Λονδίνο και το Konver στο Essex. H Επιτροπή είχε πολλές επαφές με εκπροσώπους των σχετικών περιφερειών και τη βρετανική κυβέρνηση στο πλαίσιο των εν λόγω προγραμμάτων. Εντούτοις, οι επαφές αυτές πραγματοποιήθηκαν χωρίς οποιαδήποτε ειδική αναφορά στο «Thames Gateway».
ΓΡΑΠΤΗ ΕΡΩΤΗΣΗ E-1544/96 υποβολή: Αλέξανδρος Αλαβάνος (GUE/NGL) προς την Επιτροπή (17 Iουνίου 1996)

Θέμα: Συνεχής βελτίωση των υδάτων κολύμβησης στην Ελλάδα

Στην ετήσια έκθεση της Επιτροπής για την ποιότητα των νερών κολύμβησης στα κράτη μέλη το 1995, διαπιστώνεται ότι η Ελλάδα διαθέτει τις καθαρότερες θάλασσες για κολύμπι στην Ευρωπαϊκή Ένωση, αλλά και στις λίγες περιπτώσεις που διαπιστώνεται ρύπανση η κατάσταση βελτιώνεται με το χρόνο. Η εξέλιξη αυτή οφείλεται βεβαίως στην ευαισθητοποίηση της κοινής γνώμης, αλλά οπωσδήποτε στις μακροχρόνιες προσπάθειες μέσα από κοινοτικά προγράμματα και συγχρηματοδοτήσεις επενδύσεων για τη βελτίωση του θαλασσίου περιβάλλοντος. Επειδή πιστεύουμε ότι χρειάζεται να αναδείξουμε αυτές τις προσπάθειες, ερωτάται η Επιτροπή:

1. Τι έργα θεωρεί ότι έχουν συμβάλει στη βελτίωση του θαλασσίου περιβάλλοντος άμεσα ή έμμεσα (ΜΟΠ και ΚΠΣ, Β! ΚΠΣ, άλλα προγράμματα;) Ποιό το ύψος αυτών των χρηματοδοτήσεων;

2. Τι άλλα στοιχεία μπορεί να μνημονεύσει ή τι πηγές μπορεί να μας υποδείξει προκειμένου να φανεί το μέγεθος της προσπάθειας;

Απάντηση της κ.Wulf-Mathies εξ ονόματος της Επιτροπής (22 Ιουλίου 1996)

Όπως αναφέρει και το Αξιότιμο Μέλος του Κοινοβουλίου η βελτίωση της ποιότητας των υδάτων κολύμβησης στην Ελλάδα είναι αποτέλεσμα της ευαισθητοποίησης της κοινής γνώμης και μακροπρόθεσμων έργων.

Η Επιτροπή εκτιμά ότι τα έργα που συνέβαλαν περισσότερο στη βελτίωση αυτή ήταν η κατασκευή δικτύων αποχέτευσης και σταθμών καθαρισμού των αστικών λυμάτων, μέγαλο μέρος των οποίων συγχρηματοδοτήθηκε κυρίως από τα Μεσογειακά Ολοκληρωμένα Προγράμματα, τα κοινοτικά πλαίσια στήριξης και το Ταμείο Συνοχής.

Το κόστος των έργων εκτιμάται ότι ανέρχεται, για ολόκληρη την Ελλάδα και για την περίοδο 1986-1996, σε 650 εκατ. ECU.

Επιπλέον, το επιχειρησιακό πρόγραμμα για το περιβάλλον συγχρηματοδοτεί ενέργειες καθαρισμού ακτών (στερεά απόβλητα), των οποίων η συλλογή βοηθάει στη διατήρηση της ποιότητας των υδάτων και στην αισθητική του τοπίου, ενώ η ελληνική ακτοφυλακή εξοπλίστηκε με δύο σύγχρονα σκάφη, που συγχρηματοδοτήθηκαν από την πρωτοβουλία ENVIREG και έχουν ως στόχο την καταπολέμηση της θαλάσσιας ρύπανσης που οφείλεται στη ατυχήματα.
ΓΡΑΠΤΗ ΕΡΩΤΗΣΗ P-2378/96 υποβολή: Christa Randzio-Plath (PSE) προς την Επιτροπή (27 Αυγούστου 1996)

Θέμα: Πληροφορίες σχετικά με το ύψος των κοινοτικών πιστώσεων που χορηγήθηκαν στο Αμβούργο από το 1993 έως σήμερα

Μέσω ποιών προγραμμάτων και ποιών ταμείων χορηγήθηκαν στο Αμβούργο κοινοτικές πιστώσεις και σε ποιό ύψος;

1. Για την προώθηση της απασχόλησης στο Αμβούργο

α) από το Ευρωπαϊκό Ταμείο Περιφερειακής Ανάπτυξης

β) από το Ευρωπαϊκό Κοινωνικό Ταμείο

γ) από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και άλλα

2. Για την καταπολέμηση της μακροχρόνιας ανεργίας

3. Για την προώθηση στον τομέα της έρευνας και της ανάπτυξης

α) στο πανεπιστήμιο του Αμβούργου

β) στο πολυτεχνείο του Αμβούργου

γ) στην ανώτατη σχολή οικονομικών και πολιτικών σπουδών

δ) σε επιχειρήσεις της πόλης

4. Για την προώθηση των σχέσεων και του εμπορίου με τα κράτη της Κεντρικής και Ανατολικής Ευρώπης

5. Από τα σχετικά προγράμματα για τον τομέα της ενέργειας και του περιβάλλοντος

6. Από τα προγράμματα για τον τομέα της νεολαίας (PETRA, Youth for Europe, FORCE και άλλα)

7. Από τα προγράμματα για τον τομέα της εκπαίδευσης (ERASMUS, LINGUA, COMETT και άλλα)

8. Για την προώθηση των γυναικών

9. Για πολιτιστικά προγράμματα

α) από τα προγράμματα Media και Kaleidoskop

β) από άλλα προγράμματα και για συγκεκριμένες δραστηριότητες

10. Πώς αξιολογεί η ΕΕ την επιτυχία των εν λόγω μέτρων;

Απάντηση του κ. Santer εξ ονόματος της Επιτροπής (23 Σεπτεμβρίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1853/96 υποβολή: Cristiana Muscardini (NI) προς την Επιτροπή (5 Iουλίου 1996)

Θέμα: Κυνήγι με γεράκια

Ο κανονισμός που ρυθμίζει την προστασία της άγριας χλωρίδας και πανίδας στο άρθρο 9 προβλέπει τη δυνατότητα μεταφοράς ζώων, εξαρτώντας την από την αίτηση, και ενδεχομένως τη χορήγηση, προληπτικής έγκρισης. Το κείμενο όμως αυτό καλύπτει μεν τις περιπτώσεις μετακίνησης ζώων που ασθενούν ή χρειάζονται να μεταφερθούν σε άλλες τοποθεσίες, δημιουργεί όμως σοβαρά προβλήματα στην πρακτική του κυνηγιού με τη βοήθεια γερακιών, η οποία κατά τα άλλα επιτρέπεται από το άρθρο 7.4 της οδηγίας 409/79 σχετικά με την προστασία των άγριων πτηνών.

Μπορεί η Επιτροπή να εξετάσει την τροποποίηση του άρθρου 9, παράγραφος 3, του κανονισμού C4.0285/96, καταργώντας την προληπτική έγκριση για τα ζώα που χρειάζεται να μεταφερθούν, όταν η μεταφορά αφορά την άγρια πανίδα που χρησιμοποιείται στο κυνήγι με γεράκια;

Απάντηση της κας Bjerregaard εξ ονόματος της Επιτροπής (2 Αυγούστου 1996)

Η Επιτροπή επισημαίνει ότι η πρότασή της για κανονισμό σχετικά με την προστασία της άγριας πανίδας και χλωρίδας ((ΕΕ αριθ. C 26, 3.2.1996 και ΕΕ αριθ. C 131, 12.5.1994. )) απαιτεί προηγούμενη εξουσιοδότηση μεταφοράς από καθορισμένη διεύθυνση μόνο στις περιπτώσεις όπου πρόκειται για εισαχθέντα ζώντα δείγματα ειδών του παραρτήματος Α τα οποία έχουν αποσπαστεί από το φυσικό τους περιβάλλον. Το Συμβούλιο υιοθέτησε κοινή θέση σχετικά με την πρόταση αυτή στις 26 Φεβρουαρίου 1996 ((ΕΕ αριθ. C 196, 6.7.1996. )).

Οι εισαγωγές ζώντων αρπακτικών πτηνών των ειδών του παραρτήματος Α, τα οποία έχουν αποσπαστεί από το φυσικό τους περιβάλλον, υπόκεινται σε όρους που είναι δύσκολο να πληρωθούν στις περιπτώσεις που η εισαγωγή γίνεται για σκοπούς ιερακοθηρίας. Ως εκ τούτου, η χρήση αρπακτικών πτηνών για ιερακοθηρία θα περιορίζεται στα ζώα τα οποία είτε αποσπώνται από το φυσικό τους περιβάλλον σε κράτος μέλος, σύμφωνα με την οδηγία 73/409/ΕΟΚ ((ΕΕ αριθ. L 103, 25.4.1979. )), ή έχουν γεννηθεί υπό αιχμαλωσία, είτε πρόκειται για είδη του παραρτήματος Β. Σε καμμία από τις περιπτώσεις αυτές δεν απαιτείται άδεια μεταφοράς των ζώων, και κατά συνέπεια η προτεινόμενη τροπολογία δεν είναι αναγκαία.
ΓΡΑΠΤΗ ΕΡΩΤΗΣΗ E-2318/96 υποβολή: Αλέξανδρος Αλαβάνος (GUE/NGL) προς την Επιτροπή (27 Αυγούστου 1996)

Θέμα: Επαναφορά δασμών στις εισαγωγές της Τουρκίας

Σύμφωνα με δηλώσεις (22.7.1996) της Υπουργού Εξωτερικών της Τουρκίας κ. Τ. Τσιλέρ η τουρκική κυβέρνηση αποφάσισε να επιβάλλει δασμούς που είχαν αρθεί λόγω της Τελωνειακής Ένωσης της Τουρκίας με την Ευρωπαϊκή Ένωση. Δεδομένου ότι το άρθρο 4 της Συμφωνίας Τελωνειακής Ένωσης καταργεί πλήρως τους δασμούς και τις φορολογικές επιβαρύνσεις ισοδύναμου αποτελέσματος μεταξύ της Κοινότητας και της Τουρκίας, ερωτάται η Επιτροπή: έχει ενημερωθεί για τις προθέσεις αυτές της τουρκικής κυβέρνησης; Εάν ναι, τι επικαλείται η Τουρκία για την επαναφορά των δασμών; Τυχόν τέτοια απόφαση της τουρκικής κυβέρνησης είναι σύμφωνη με τη Συμφωνία Τελωνειακής Ένωσης; Τι προτίθεται να πράξει η Επιτροπή;

Απάντηση του κ. Van den Broek εξ ονόματος της Επιτροπής (24 Σεπτεμβρίου 1996)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-661/96 του κ. Kranidiotis κατά την ώρα των ερωτήσεων της συνόδου του Σεπτεμβρίου 1996 ((Συζητήσεις του Κοινοβουλίου (Σεπτέμβριος 1996). )) του Κοινοβουλίου.
ΓΡΑΠΤΗ ΕΡΩΤΗΣΗ E-1501/96 υποβολή: Gerardo Fernαndez-Albor (PPE) προς την Επιτροπή (12 Iουνίου 1996)

Θέμα: Νέες θέσεις των κρατών μελών σχετικά με τη χρήση των παρασυρόμενων απλαδίων

Το επίμαχο θέμα της χρήσης των παρασυρόμενων απλαδίων, πήρε μια σημαντική τροπή με την νέα θέση της Γερμανίας υπέρ του περιορισμού της χρήσης του καταστροφικού αυτού τρόπου αλίευσης.

Ούτως εχόντων των πραγμάτων, είναι δυνατόν να υλοποιηθεί η πρόταση της Επιτροπής να τροποποιήσει την απόφασή της που αφορά την πλήρη απαγόρευση της χρήσης αυτών των δικτύων αλίευσης από την 1η Ιανουαρίου 1998, εφόσον το ζητήσει η πλειοψηφία των κρατών μελών.

Πιστεύει η Επιτροπή ότι εάν υιοθετήσει την εναλλακτική λύση των 12 μιλίων, ευνοώντας τη δημιουργία της ως άνω πλειοψηφίας, θα συμβάλει στην προσέγγιση των θέσεων της Ιρλανδίας και του Ηνωμένου Βασιλείου, έναντι της αδιαλλαξίας, επί του θέματος αυτού, της Γαλλίας και της Ιταλίας;

Απάντηση της κας Bonino εξ ονόματος της Επιτροπής (18 Ιουλίου 1996)

Κατά τη συνεδρίαση του Συμβουλίου της 12ης Απριλίου 1994 για την πρόταση της Επιτροπής σχετικά με τη χρησιμοποίηση παρασυρόμενων απλαδιών ((Έγγρ. COM(94) 131 τελικό. )) η Γερμανία έλαβε θετική θέση για την πρόταση αυτή. Η Επιτροπή δεν έχει υπόψη της εάν υπήρξε τροποποίηση της θέσης της Γερμανίας.

Η Επιτροπή επανειλημμένα έχει δηλώσει ότι έχει εκπληρώσει το καθήκον της με την πρότασή της για την απαγόρευση των παρασυρόμενων απλαδιών τον Απρίλιο του 1994 και εναπόκειται τώρα στο Συμβούλιο να προτείνει λύση με βάση την εν λόγω πρόταση.
ΓΡΑΠΤΗ ΕΡΩΤΗΣΗ E-1150/96 υποβολή: Αλέξανδρος Αλαβάνος (GUE/NGL) προς την Επιτροπή (15 Μαΐου 1996)

Θέμα: Κακή χρήση αντιβιοτικών για προληπτικούς λόγους

Καταγγελίες Καταναλωτικών Ενώσεων αναφέρουν ότι γίνεται ευρύτατη χρήση αντιβιοτικών στην κτηνοτροφία όχι για θεραπευτικούς αλλά για προληπτικούς λόγους με αποτέλεσμα την δυσμενή επιβάρυνση στη ζωή και μέσω της τροφικής αλυσίδας και στον άνθρωπο.

Εξετάζει τις καταγγελίες αυτές η Επιτροπή; Τί μέτρα προτίθεται να λάβει;

Απάντηση του κ. Fischler εξ ονόματος της Επιτροπής (14 Ιουνίου 1996)

Η Επιτροπή δεν ενημερώθηκε πρόσφατα σχετικά με καταγγελίες εκ μέρους ελληνικών ενώσεων καταναλωτών σχετικά με την κακή και ευρεία χρήση αντιβιοτικών για προληπτικούς σκοπούς στην κτηνοτροφία.

Ωστόσο, αν πράγματι συνέβη αυτό, η νέα οδηγία 96/23/EK του Συμβουλίου, που εκδόθηκε στις 29 Απριλίου 1996 σχετικά με τα μέτρα ελέγχου που πρέπει να εφαρμοσθούν όσον αφορά ορισμένες ουσίες και τα κατάλοιπα τους στα ζωντανά ζώα και στα προϊόντα τους ((ΕΕ L 125, 23.5.1996 )), επιτρέπει στα κράτη μέλη να ενισχύσουν τον έλεγχο, κυρίως όσον αφορά την παράνομη χρήση κτηνιατρικών φαρμακευτικών ιδιοσκευασμάτων στην κτηνοτροφία.

Τα προβλεπόμενα μέτρα αποσκοπούν αφενός στην εξασφάλιση της προστασίας της υγείας του καταναλωτή, ειδικότερα μέσω της απαγόρευσης της κατανάλωσης από τον άνθρωπο και τα ζώα κρεάτων ή προϊόντων ζωϊκής προέλευσης που ενδέχεται να περιέχουν επίπεδα καταλοίπων κτηνιατρικών φαρμακευτικών ιδιοσκευασμάτων που υπερβαίνουν τα μέγιστα επιτρεπόμενα όρια, και αφετέρου στην επιβολή σοβαρών κυρώσεων στους κτηνοτρόφους και στους μεσάζοντες όσον αφορά την έκδοση αδειών και τη χορήγηση εγκεκριμένων ουσιών, οι οποίες όμως χρησιμοποιούνται παράνομα (ειδικότερα όταν η χρήση πραγματοποιείται για άλλους σκοπούς από αυτούς που προβλέπονται στην κοινοτική ή εθνική ρύθμιση).
ΓΡΑΠΤΗ ΕΡΩΤΗΣΗ P-1830/96 υποβολή: Roberto Mezzaroma (UPE) προς την Επιτροπή (2 Iουλίου 1996)

Θέμα: Τραίνα που εκτελούν διευρωπαϊκά δρομολόγια

Πολλές μεμονωμένες κοινότητες Ιταλών στα κράτη μέλη της ΕΕ επισημαίνουν ότι στις εορτές των Χριστουγέννων και του Πάσχα, στις θερινές περιόδους διακοπών, οι σιδηροδρομικοί συρμοί που διατίθενται από τον ιταλικό οργανισμό σιδηροδρόμων για τους Ιταλούς εργαζόμενους που ζουν στο εξωτερικό και επιστρέφουν στην Ιταλία, όχι μόνο δεν είναι από τους πλέον σύγχρονους αλλά, φαινόμενο παράλογο και ανεξήγητο, πέρα από το ότι είναι από τους πλέον απαρχαιωμένους, είναι και σε κατάσταση σχεδόν πλήρους διάλυσης. Το γεγονός αυτό προκαλεί δικαιολογημένη δυσφορία και δυσαρέσκεια σ' αυτήν τη συγκεκριμένη κατηγορία επιβατών που ήδη υφίσταται τόσες ηθικές θυσίες ευρισκόμενη μακρυά από την πατρίδα.

Η κατάσταση αυτή μαρτυρά μία πασιφανή ανισότητα μεταχείρισης ή τουλάχιστον αποτελεί εμφανή ένδειξη αμέλειας και αδιαφορίας απέναντι στους Ιταλούς πολίτες που ζουν στο εξωτερικό και ταυτόχρονα προκαλεί ζημία στην εικόνα της Ιταλίας στην Ευρώπη.

Ερωτάται η Επιτροπή, σχετικά με αυτό το συγκεκριμένο θέμα, εάν προτίθεται να ζητήσει, μέσω του αρμόδιου Ιταλού Υπουργού Μεταφορών, από τον Ιταλικό Οργανισμό Σιδηροδρόμων, να χρησιμοποιεί στους συρμούς που εκτελούν διευρωπαϊκά δρομολόγια καλύτερης ποιότητας βαγόνια, δεδομένου ότι όλοι οι Ιταλοί πολίτες, ακόμα και εκείνοι που ζουν στο εξωτερικό, δικαιούνται να έχουν ίσες συνθήκες ταξιδίου;

Απάντηση του κ. Kinnock εξ ονόματος της Επιτροπής (25 Ιουλίου 1996)

Η Επιτροπή είναι πεπεισμένη ότι οι πολίτες της Κοινότητας θα πρέπει να έχουν πρόσβαση σε υψηλής στάθμης δημόσια μεταφορικά μέσα, αυτό δε υπήρξε και το κύριο θέμα της πρόσφατης Λευκής της Βίβλου με αντικείμενο το δίκτυο των πολιτών ((COM(95) 601 τελικό. )). Οφείλουμε όμως να τονίσουμε ότι εναπόκειται στην ευθύνη της ίδιας της διοίκησης των σιδηροδρόμων ή λήψη αποφάσεων εμπορικής και επιχειρησιακής φύσης, όπως εκείνη για τη χρήση τροχαίου υλικού. Επιπλέον, η Κοινότητα ακολουθεί πολιτική ενθάρρυνσης της ανεξαρτησίας των διοικήσεων ως μέσου αύξησης της ανταγωνιστικότητας των σιδηροδρομικών μεταφορών, έναντι των άλλων τρόπων μεταφοράς. Κατά συνέπεια, ενώ κατανοούμε πλήρως το πρόβλημα που ανακινεί το Αξιότιμο Μέλος του Κοινοβουλίου, η Επιτροπή λυπείται που δεν μπορεί να αποταθεί για το ζήτημα αυτό στο ιταλικό υπουργείο μεταφορών ή στους ιταλικούς κρατικούς σιδηροδρόμους. Θα εξακολουθήσει όμως να επιδιώκει τροποποιήσεις στο κοινοτικό κανονιστικό πλαίσιο, με σκοπό να βελτιωθούν οι επιδόσεις και οι υπηρεσίες που παρέχουν οι σιδηρόδρομοι. Στο μεταξύ, συνιστούμε να κατατεθούν οι διαμαρτυρίες του Αξιότιμου Μέλους στις αρμόδιες ιταλικές αρχές.